# Forslag til emne og disposition for æstetik-artikel

*Præsenteres ved MÆRKK-seminar d. 7. oktober 2016*

Min idé til en artikel er orienteret mod *musikæstetik*. Den tager udgangspunkt dels i de tekster, der blev distribueret og gennemlæst forud for seneste MÆRKK-seminar (25.-26. august 2016), og som følgelig blev præsenteret og diskuteret på seminaret; og dels i hvad der er det overordnede emne og titel i min ph.d.-afhandling, nemlig det jeg betegner som en ’tvetydighedens æstetik’.

’Tvetydighedens æstetik’ henviser til *perceptuelle eller oplevelsesmæssige ambiguiteter* (hvad der i øvrigt også ligger i afhandlingens undertitel, ’Tre perceptive modstillinger i det tyvende århundredes kompositionsmusik’), som kan opstå i forbindelse med lytning til musik, hvor to sammenbragte, men ikke umiddelbart forenelige elementer i kompositionsstrukturen og deraf opståede modsatrettede udtryk og gestaltninger forekommer at ’interferere’ med hinanden. Pointen er så, at det er *selve usikkerheden* (tvivlen om det er ’det ene eller det andet’, så at sige), der er det centrale og væsentlige i musikoplevelsen. Tilsvarende synes tvetydige kompositions- og perceptionsforhold at være bærende princip i karakteristikken af æstetisk nydelse (“aesthetic pleasure”), som det formuleres af Hekkert (2006); og det går igen hos Marković (2012), der definerer æstetisk oplevelse (“aesthetic experience”) som “an object of beauty”, hvilket ikke nødvendigvis forårsages af “a beautiful object”, men som derimod er at forstå som “a provocation of the higher level pleasures” og “phenomena of the exceptional or transcendental states of mind” (p. 2). Det afgørende karakteristikum er med andre ord, at den æstetiske oplevelse er ’skøn’; ikke at det æstetiske objekt er det.

Netop dette forhold kunne for så vidt fungere fint som en programerklæring med den hensigt at argumentere for det tyvende århundredes kompositionsmusiks signifikans og legitimitet trods musikkens (for mange mennesker) vanskelige perciperbarhed. Dette vil imidlertid ikke være denne artikels anliggende. Som musikæstetisk fænomen er den skitserede tvetydighed og dens forbindelse til æstetisk nydelse og oplevelse dybere samt mere vidtfavnende, og den gør sig således også gældende inden for (vestlig) populærmusik og andre (ikke-vestlige) musikkulturer. Følgelig er det min intention indledningsvis at foretage et studie af litteratur, der på lignende vis som Hekkert (2006) og Marković (2012) redegør for og diskuterer distinkte og generelle principper for æstetisk nydelse/oplevelse. Målet er at komme frem til en art klassifikation eller typologi, der modsigelsesfrit, udtømmende og så simpelt som muligt (jf. Hjelmslev, 1943), formår at systematisere de måder, hvorpå musikæstetiske ’tvetydighedsoplevelser’ kan tænkes at blive tilvejebragt, og på denne baggrund illustrere disse måder i form af analytiske eksemplificeringer.

Jeg vil (under præsentationen) give nogle konkrete musikeksempler, der fungerer som ’smagsprøver’ og således foreløbigt må gøre det ud for de mange andre eksempler, jeg har i tankerne. Jeg kan hertil nævne, at jeg på nuværende tidspunkt forestiller mig analyseeksemplerne systematiseret ud fra begreberne ’juxtaposition’ (sammenstilling), ’combinaison’ (kombination) og ’fusion’ (sammensmeltning), der betegner forskelle med hensyn til, hvorvidt de sammenbragte elementer kan holdes adskilt fra hinanden af det perciperende individ henholdsvis giver mening som individuelle gestaltninger (Hoek, 1995; Bonde, 2015). Jeg vil i den forbindelse også søge inspiration fra Holub (2002), der med de aristoteliske begreber *poiesis* og *aisthesis* skelner mellem den produktive og receptive side af æstetisk oplevelse. Ræsonnementet bag sidstnævnte er, at ét er kunne identificere tilstedeværelsen af de pågældende elementer, udtryk eller gestaltninger på baggrund af en musikalsk strukturanalyse; noget andet er at vurdere, hvorvidt de i perceptionsøjemed *interfererer* med hinanden (i et aporetisk forhold) eller *interagerer* med hinanden (i et synteseforhold). Der foreligger altså en opgave med hensyn til at indplacere de æstetisk-analytiske iagttagelser i en systematisk ramme.

## Referencer

Bonde, A. (2015). Emergens som teoretisk rammeværk i analysen af multimodale udtryksformer. In B. Markussen (Ed.), Lydspor. Når musikk møter tekst og bilder (pp. 22-47). Kristiansand: Portal Forlag.

Hekkert, P. (2006). Design aesthetics: principles of pleasure in design. *Psychology Science, 48*(2), 157-172.

Hjelmslev, L. (1943). *Omkring Sprogteoriens Grundlæggelse*. København: Munksgaard.

Hoek, L.H. 1995. La transposition intersémiotique pour une classi cation pragmatique. In L. H. Hoek & K. Meerhoff (Eds.), *Rhétorique et Image Textes en hommage à Á. Kibédi Varga* (pp. 65–80). Amsterdam: Rodopi.

Holub, R. C. (2002). *Reception Theory*. London: Routledge.

Marković, S. (2012). Components of aesthetic experience: Aesthetic fascination, aesthetic appraisal, and aesthetic emotion. *i-Perception, 3*(1), 1-17.